**AVTALE MELLOM**

**BÆREKRAFTNETTVERKET**

**OG**

**MEDLEMSMUSEENE**

Nasjonalt museumsnettverk for bærekraft (Bærekraftnettverket) er et nettverk for museer og andre institusjoner omfattet av bærekraftutfordringene vi i stadig økende grad påvirkes av og trenger å ta stilling til som kulturinstitusjoner.

Museene i Akershus fikk i 2024 innvilget mandat til å lede et nytt nasjonalt museumsnettverk for bærekraft, sammen med fire andre medsøkere: Østfoldmuseene, Varanger Museum, Alta Museum og Vitenparken Campus Ås.

I St.meld.nr. 49 (2008-2009) *Framtidas museum* er det skrevet følgende om de faglige museumsnettverkene:

Museumsnettverkene skal bidra til at museene blir bedre egnet til å fylle rollene som samfunnsinstitusjoner med et kritisk blikk på egen rolle og virksomhet. Målet er at museene skal utvikle samarbeid og arbeidsdeling, sikre faglig sammenheng og god ressursutnyttelse samt utvikle kompetanse og ny kunnskap.

Det samme budskapet gjentas i St.meld.nr. 23 (2020-2021): *Musea i samfunnet: Tillit, ting og tid.*

En sentral hjørnestein i Bærekraftnettverket er FNs bærekraftmål 17: *Samarbeid for å nå målene*. Kraften i bærekraftarbeidet øker gjennom samarbeid.

Nettverket etablerer en infrastruktur og møteplass for samhandling for kunnskapsdeling og erfaringsutveksling om bærekraft, slik at det arbeidet som skjer kommer alle museer og samfunnet som helhet til gode.

Bærekraftnettverket er et fellesskap som bidrar til faglig oppdatering og stimulerer til samarbeid, erfaringsdeling, ny kunnskap og idéutveksling. Arbeidet i nettverket skal baseres på en arbeidsplan som definerer aktiviteter i nettverket. Det skal avholdes et årsmøte, som regel som del av en av de årlige samlingene, hvor blant annet arbeidsutvalg oppnevnes.

Nettverket har som mål om å være en viktig faglig møteplass for museer og tilknyttete institusjoner, bidra til økt bærekraftkompetanse, og å være synlig utad med forskning og aktuell formidling om bærekraft- og bærekraftrelaterte tema.

Fetsund lenser – Museene i Akershus koordinerer Bærekraftnettverket. Denne avtalen regulerer ansvaret til koordinator og medlemsmuseene.

**INNSATS OG FORPLIKTELSE**

For å oppnå formålet med Bærekraftnettverket, kreves innsats og forpliktelse fra alle medlemmene i nettverket. Nettverkskoordinator skal ha et hovedansvar og være den sentrale drivkraften og sikre kvalitet i utviklingen innenfor nettverket.

**Ansvaret til nettverkskoordinator, Fetsund lenser – Museene i Akershus:**

* sette av tilstrekkelig ressurser til å drive nettverket på en hensiktsmessig måte, og å sikre informasjonsflyt i nettverket.
* ha en sterk faglig og ressursmessig basis for å utvikle nettverket.
* sikre kontakt med relevante fagmiljøer utenfor museumssektoren, nasjonalt og internasjonalt.
* sørge for at det finnes langsiktige planer for aktiviteten i nettverket.
* initiere nettverkssamlinger.
* rapportere om nettverkets aktiviteter til Kulturdirektoratet.
* bistå og/eller koordinere eventuelle søknader om økonomisk støtte til samarbeidsprosjekter.
* besørge oppdatert oversikt over nettverkets medlemmer.
* ved behov ha ansvar for å nedsette et arbeidsutvalg for å sikre aktivitet i nettverket.
* sørge for at Bærekraftnettverkets nettside driftes.

**Ansvaret til medlemmene:**

* forankre medlemskapet i nettverket i medlemsmuseets ledelse gjennom denne avtalen, som skal signeres av museets øverste ledelse, og som utpeker kontaktperson til nettverket.
* sikre at nettverkskoordinator har oppdatert kontaktinformasjon om egne kontaktpersoner.
* forplikte seg til å sette av tilstrekkelige ressurser til deltakelse i nettverket og aktiviteter nettverket arrangerer.
* forplikte seg til å delta på nettverkssamlingene (så langt det er mulig).
* bidra til god arbeidsfordeling i nettverket ved å stille seg positiv til å ta roller i arbeidsutvalg og arbeidsgrupper som nedsettes (så langt det er mulig).
* forplikte seg til å bidra i utviklingen av nettverket og nettverkets aktiviteter.
* rapportere sin deltakelse i nettverket til Kulturdirektoratet.
* bidra til at informasjonen på Bærekraftnettverkets nettside oppdateres.

|  |  |
| --- | --- |
| For nettverkskoordinator (Fetsund lenser – Museene i Akershus) | For medlemsmuseet Kontaktperson:  |
| Fetsund, dags dato 202- | (Medlemsmuseum, dags dato 202-) |
|  |  |
| (navn tittel øverste leder)Øverste leder  | (navn tittel øverste leder)Øverste leder  |